Il-Pulizija f’belt żgħira f’Alaska, bi żball infurmaw koppja li binhom kien miet f’inċident tat-traffiku iżda ftit wara x-xena nbidlet f’waħda ta’ ferħ. Kien il-Ħamis f’Palmer, għall-ħabta tat-3.00 a.m. x’ħin uffiċjal tal-pulizija qal lil Karen u Jay Priest li binhom Justin ta’ 29 sena kien għadu kemm miet. Il-koppja mnikkta għall-aħħar b’din l-aħbar, marru għand l-għarusa ta’ Justin Priest biex jagħtuha l-aħbar u kien Justin innifsu li fetħilhom il-bieb għall-ħabta tal-5.30 a.m. Fil-fatt kien raġel ieħor bl-istess isem iżda li jagħlaq għeluq sninu f’ġurnata differenti, li kien il-vittma tal-inċident tat-traffiku fatali. Il-pulizija skużat ruħha għall-iżball li għamlet.